Hvidovre Hospitalskirke
Hvidovre Hospitalskirke er en kirke, som ligger midt i Hvidovre Hospital, opført som en lille tilbygning på nordsiden af det store kompleks.
Kirken består af et enkelt lokale med indgang i syd og alter mod nord, som er udført efter tegning af arkitekt og kunstner Alan Havsteen-Mikkelsen i 2001. Kirken er opført med det specifikke mål at adskille sig fra det øvrige hospitalsbyggeri, og indvendigt præges kirken derfor af træ i varme farver, som dækker alle flader.
Mod nord i kirkerummet samler opmærksomheden sig naturligt om den store glasmosaik af maleren Mogens Jørgensen. Motivet, som er inspireret af byzantinsk kunst, er abstrakt og holdt i lyserøde og orange farver.
Kirkens ottekantede døbefont er fremstillet af ølandssten og står på et stel af børstet stål, mens trækorset ved siden af er fra 2001. Kirkens andet kors, krucifikset på væggen mod vest, er udført af billedhuggeren Erik Heide i 2005 med inspiration i middelalderens krucifikser. Det enkle alterbord har en bordplade af ølandssten.